b'\n_START_ARTICLE_\nPenny Marshall\n_START_PARAGRAPH_\nCarole Penny Marshall (15. lokakuuta 1943 Bronx, New York \xe2\x80\x93 17. joulukuuta 2018 Los Angeles, Kalifornia) oli yhdysvaltalainen n\xc3\xa4yttelij\xc3\xa4 ja elokuvaohjaaja. H\xc3\xa4n oli kolmesti ehdolla Golden Globen saajaksi. _NEWLINE_Marshall syntyi New Yorkin Bronxissa Garry Marshallin siskona. H\xc3\xa4nen is\xc3\xa4ns\xc3\xa4 oli etniselt\xc3\xa4 taustaltaan italialainen. Valmistuttuaan Walton High Schoolista New Yorkissa h\xc3\xa4n opiskeli New Mexicon yliopistossa. _NEWLINE_Jo 1970-luvulla Marshall ker\xc3\xa4si suosiota esiintymisill\xc3\xa4\xc3\xa4n muiden muassa televisiosarjoissa The Odd Couple ja Laverne & Shirley. Sarjaa Laverne & Shirley esitettiin 1976\xe2\x80\x931983, ja se oli todella suosittu. Marshall n\xc3\xa4ytteli siin\xc3\xa4 Cindy Williamsin kanssa p\xc3\xa4\xc3\xa4rooleja, ja h\xc3\xa4n ohjasi my\xc3\xb6s joitakin sarjan jaksoista. Marshall oli kolmesti sarjasta ehdolla Golden Globeen._NEWLINE_Marshallin ensimm\xc3\xa4inen pitk\xc3\xa4 ohjausty\xc3\xb6 oli Jumpin\xe2\x80\x99 Jack Flash (1986), jonka ohjaajana h\xc3\xa4n korvasi Howard Zieffin. Marshallin seuraavat ty\xc3\xb6t olivat menestyneit\xc3\xa4. Komedia Big (1988) tuotti maailmanlaajuisesti 151 miljoonaa dollaria ja oli ilmeisesti ensimm\xc3\xa4inen yli 100 miljoonaa dollaria tuottanut naisen ohjaama elokuva. Her\xc3\xa4\xc3\xa4misi\xc3\xa4 (1990) oli puolestaan kriitikoiden ylist\xc3\xa4m\xc3\xa4, ja se sai toisena naisen ohjaamana elokuvana parhaan elokuvan Oscar-ehdokkuuden. Omaa luokkaansa (1992) menestyi viel\xc3\xa4 hyvin, mutta P\xc3\xa4\xc3\xa4t\xc3\xa4\xc3\xa4n pidempi (1994) sai murska-arviot. T\xc3\xa4m\xc3\xa4n j\xc3\xa4lkeen Marshall ohjasi viel\xc3\xa4 elokuvat Rakastuin enkeliin (1996) ja Miehet el\xc3\xa4m\xc3\xa4ss\xc3\xa4ni (2001)._NEWLINE_Marshall my\xc3\xb6s tuotti joitakin elokuvia ja vieraili \xc3\xa4\xc3\xa4nin\xc3\xa4yttelij\xc3\xa4n\xc3\xa4 Simpsoneissa. H\xc3\xa4nell\xc3\xa4 on t\xc3\xa4hti Hollywood Walk of Famella, ja h\xc3\xa4n oli 1970-luvulla naimisissa Rob Reinerin kanssa._NEWLINE_Marshall kuoli diabeteksen aiheuttamiin komplikaatioihin 75-vuotiaana 17. joulukuuta 2018.'